เก็ง 10 หุ้นกำไรโต SET ฟื้นตัวตามราคาน้ำมัน – ตลาดตปท.
ดัชนีหุ้นไทย (SET) วันนี้ยังอยู่ช่วงผันผวน อย่างไรก็ตาม ยังมีโอกาสรีบาวด์ตามตลาดต่างประเทศและราคาน้ำมันที่ฟื้นตัว ขณะที่นักลงทุนเริ่มจับตาดูผลประกอบการณ์ของบริษัทจดทะเบียนที่ทยอยออกมา การลงทุนยังคงเน้นกลุ่มที่แนวโน้มกำไรไตรมาส 2/60 ออกมาดีเป็นหลัก
26 ก.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.25 น. ค่าเงินบาทอยู่ที่ 33.43 บาทต่อเหรียญ ด้านตลาดหุ้นเอเชียเคลื่อนตัวผันผวน ขณะที่นักลงทุนจับตาการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 25 – 26 ก.ค.
นักวิเคราะห์มองดัชนีหุ้นไทย (SET) วันนี้ยังอยู่ช่วงผันผวน อย่างไรก็ตาม ยังมีโอกาสรีบาวด์ตามตลาดต่างประเทศและราคาน้ำมันที่ฟื้นตัว ขณะที่นักลงทุนเริ่มจับตาดูผลประกอบการณ์ของบริษัทจดทะเบียนที่ทยอยออกมา การลงทุนยังคงเน้นกลุ่มที่แนวโน้มกำไรไตรมาส 2/60 ออกมาดีเป็นหลัก
หุ้นเด่นเลือก AP, SAWAD, EA, WORK, BEAUTY, MTLS, BEAUTY, KAMART, BCP แนะ ESSO
 
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยถึงตลาดหุ้นไทยเช้านี้ (25 ก.ค.) คาดว่าจะแกว่ง Sideway up โดยตลาดมีโอกาสที่จะฟื้นตัวขึ้นได้จากราคาน้ำมันที่รีบาวด์ขึ้น และตลาดต่างประเทศเช้านี้ต่างรีบาวด์กันทั่วหน้า ยกเว้นตลาดหุ้นไต้หวันที่ติดลบ
อย่างไรก็ตาม มองว่าคงเป็นแค่การเทรดดิ้ง โดยอิงการคาดการณ์ผลประกอบการของบริษัทจดทะเบียน (บจ.) ที่จะทยอยประกาศออกมา โดยสัปดาห์นี้มีงบฯของ SCC, ADVANC, PTTEP ซึ่งมีโอกาสที่จะหนุนดัชนีฯได้ในช่วงสั้น ทั้งนี้ตลาดฯยังรอดูการประชุมธนาคารกลางสหรัฐ (FED) ที่มีขึ้นในวันที่ 25 – 26 ก.ค.นี้ด้วย เบื้องต้นคาดว่าน่าจะยังคงอัตราดอกเบี้ย แต่ที่ตลาดฯติดตามเป็นเรื่องช่วงเวลาการปรับลดงบดุลของสหรัฐฯ ซึ่งตลาดฯคาดว่าจะเริ่มในเดือน ก.ย. หรือเดือน ธ.ค. ปีนี้
ทั้งนี้ มองว่าตลาดฯคงจะเป็นแค่การรีบาวด์ในช่วงสั้น เนื่องจากยังไม่มีปัจจัยหนุน พร้อมให้แนวรับ 1,573 จุด ส่วนแนวต้าน 1,583 จุด
 
บล.ธนชาต ระบุในบทวิเคราะห์ (25 ก.ค.) IMF ปรับลดคาดการณ์ GDP สหรัฐฯ ลงเหลือ 2.1% ปี 2017-18 ขณะที่เศรษฐกิจโลกจะขยายตัว 3.5 – 3.6% ในปี 2017 – 18 จากเศรษฐกิจยุโรป และจีนที่เร่งตัวเพิ่มขึ้นจากคาดการณ์ก่อนหน้า ขณะที่ราคาน้ำมัน Brent ฟื้นตัว +1.1% หลัง ซาอุฯจะลดการส่งออกน้ำมัน และไนจีเรียจะเข้าร่วมการลดผลิตน้ำมัน เพื่อให้บรรลุการลดการผลิตน้ำมัน 1.8 ล้านบาร์เรล/วัน
แนะนำ “ซื้อ” AP คาดกำไร 2Q17 เติบโตแข็งแกร่ง +18% y-y ขณะที่จะมีการเปิดคอนโดฯ เพิ่มขึ้นใน 3Q17 มูลค่า 1.2 หมื่นล้านบาท เป็น catalyst ต่อราคาหุ้นระยะสั้น รวมถึง “ซื้อ” LH คาดกำไร 2Q17 +17% y-y และจะมีกำไรพิเศษจากการขายสินทรัพย์เข้า LHHOTEL REIT อีก 1 พันล้านบาท ขณะที่อัตราผลตอบแทนจากเงินปันผลสูงที่สุดในกลุ่ม 6.7%
และ “ซื้อ” กลุ่มหุ้นที่คาดการณ์กำไร 2Q17 เติบโตแข็งแกร่ง ได้แก่ MTLS (ประชุม Fed 26 ก.ค.นี้ คาดคงดอกเบี้ย ขณะที่โอกาสขึ้นดอกเบี้ยอีกครั้งสิ้นปีนี้ต่ำกว่า 50%) SAWAD EA WORK BEAUTY KAMART
 
บล.แอพเพิล เวลธ์ ระบุในบทวิเคราะห์ (25 ก.ค.) แนะนำกลยุทธ์การลงทุน วาง Filter แนวรับที่ 1,565 – 1,570 จุด โดยมีแนวต้าน 1,580 – 1,590 จุด แนะนำเทรดดิ้งตามกรอบการลงทุน แนะนำเก็งกำไรกลุ่มโรงกลั่น เช่น BCP, ESSO (+ ค่าการกลั่นสิงคโปร์ยืนอยู่ที่ระดับ 7.80 ดอลลาร์/บาร์เรล)